Pohjanmaan urheilu

Tämä artikkeli käsittelee urheilua Pohjanmaan maakunnassa poislukien Vaasan kaupunki, jota käsitellään omassa artikkelissaan. Olympialaisurheilijoiden määrällä mitattuna Pohjanmaan merkittävimpiä urheiluseuroja ovat IF Länken (2 olympiaedustajaa) sekä IF VOM ja IK Falken (1 olympiaedustaja).
Historia.
Vaasa on Pohjanmaan liikuntakulttuurin vanhin ja monipuolisin keskus. Järjestötoiminnan perusta oli laskettu jo 1880-luvulla ja laajennettu seuraavan vuosikymmenen lopulla. Maakunnan nuoriso viehättyi verraten varhain uudenaikaiseen liikuntaan, erityisesti kansanomaiseen voimailuun.
Maakunnan muodostumista yhtenäiseksi voimistelu- ja urheilupiiriksi vaikeutti sen kaksikielisyys. Pääasiassa ruotsinkielinen Vaasa, uudenaikaisen liikuntaharrastuksen maakunnallinen keskus, ei ollut nimenomaan suomenkielistä maaseutua kokoava tekijä, mikä heijastui järjestöelämän yleisiin vaiheisiin.
Kristiinankaupungissa voimisteluharrastukset virisivät kaupungin suomenkielisen vähemmistön piirissä suomalaiskansallisen liikkeen yhteydessä. Vuonna 1902 perustettiin kaupungin vanhin suomenkielinen voimisteluseura Uurtajat. Vuonna 1906 perustettiin Kristiinankaupungin suomalainen yhteiskoulu, josta tuli suomenkielisen järjestötoiminnan ahjo. Vuonna 1913 maisteri U. U. Seppä perusti Kristiinankaupungin voimistelu- ja urheilupiirin.
Yleisurheilu.
Pohjanmaan merkittävin yleisurheiluseura on IF Drott Pietarsaaresta, joka luokitellaan toiseksi korkeimmalle tasolle yleisurheilun Ykkösliigaan. IF Drottilla oli vuonna 2024 yhteensä 133 luokkaurheilijaa.
IF Drottin ohella ykkösliigaan luokiteltuja pohjanmaalaisia yleisurheiluseuroja ovat IK Falken Pedersörestä, IF VOM Vöyriltä, IF Nykarlebynejden Uudestakaarlepyystä sekä IF Åsarna Kruunupyystä.
Palloilulajit.
Pesäpallo.
Pohjanmaan maakunnan menestynein pesäpalloseura on Vähänkyrön Viesti. Vähänkyrön Viesti on pelannut miesten pääsarjassa yhden kauden ja naisten pääsarjassa kahdeksan kauden ajan. Seura on saavuttanut yhden naisten SM-pronssin.
Jalkapallo.
Pohjanmaalla ei ole pelattu jalkapalloa miesten pääsarjatasolla. Toiseksi korkeimmalla sarjatasolla pelanneita pohjalaisseuroja ovat Närpes Kraft (7 kautta), FC Korsholm Mustasaaresta (2 kautta) sekä Lappfjärds Bollklubb (1 kausi). Useamman kauden kolmanneksi korkeimmalla sarjatasolla pelanneita pohjalaisseuroja ovat Kaskö Idrottsklubb (12 kautta), Sporting Kristina ja Nykarleby Idrottsklubb (7 kautta), Terjärv Ungdoms Sportklubb (6 kautta) sekä Norrvalla Fotbollförening (3 kautta).
Vesiurheilu.
Purjehdus.
Purjehdusurheilu on yksi vanhimpia urheiluperinteitä, jonka juuret juontavat Suomessa 1800-luvun puoliväliin. Vuonna 1882 perustettu Kristinestads Segelförening on Suomen kahdeksanneksi vanhin pursiseura. Vuonna 1884 Uuteenkaarlepyyhyn perustettiin Segelsällskapet Ägir, joka on Suomen 11. vanhin pursiseura.
Talviurheilu.
Hiihto.
Pohjanmaan merkittävin hiihtoseura on hiihtoliiton valioluokkaan sijalle 15 luokiteltava IF Minken Uudestakaarlepyystä. IF Minken on erikoistunut erityisesti huippu-urheilutoimintaan. Erityisesti nuoriso- ja kilpatoiminnassa erikoistuneita seuroja ovat myös Vörå IF sekä IK Falken.
Muut pohjalaisseurat ovat pääasiassa erikoistuneet nuoriso- ja harrastetoimintaan. I-luokkaan kuuluvia hiihtoseuroja ovat IF Åsarna Kruunupyystä, IF Femman Mustasaaresta, Närpes Kraft, Malax IF, Oravais IF, IF Länken sekä Solf IK. II-luokkaan kuuluva seura on IF Fyren Korsnäsistä.